Prekladacia správa

Materiál „Návrh harmonogramu zverejňovania výziev na predkladanie projektov podľa operačných programov, jednotných programových dokumentov a iniciatív spoločenstva na rok 2006 a vyhodnotenie plnenia harmonogramu zverejňovania výziev na predkladanie projektov za rok 2005“ je vypracovaný nadväzne na uznesenie vlády SR č. 5/2005 z 12. januára 2005. V uznesení sa ukladá podpredsedovi vlády pre európsku integráciu, ľudské práva a menšiny a ministrovi výstavby a regionálneho rozvoja v spolupráci s podpredsedom vlády a ministrom hospodárstva, ministrom práce, sociálnych vecí a rodiny, ministrom životného prostredia, ministrom pôdohospodárstva, ministrom školstva predložiť na rokovanie vlády SR odpočet plnenia harmonogramu zverejňovania výziev na predkladanie projektov za rok 2005 a návrh harmonogramu zverejňovania výziev na predkladanie projektov na rok 2006.

Materiál je na rokovanie vlády SR predložený ako spoločný materiál za všetky riadiace orgány a sprostredkovateľské orgány pod riadiacimi orgánmi.

Prvá časť popisuje vyhodnotenie plánovaných výziev, t.j. popisuje koľko projektov prišlo na jednotlivé výzvy, v akom objeme finančných prostriedkov a koľko z nich bolo úspešných.

Druhá časť materiálu obsahuje harmonogram  výziev jednotlivých riadiacich  orgánov pre Sektorový operačný program Poľnohospodárstvo a rozvoj vidieka, Sektorový operačný program Priemysel a služby, Sektorový operačný program Ľudské zdroje,  Operačný program Základná infraštruktúra, Jednotný programový dokument NUTS II- Bratislava Cieľ 2,  Jednotný programový dokument NUTS II- Bratislava Cieľ 3, Iniciatívy Spoločenstva INTERREG IIIA.

Materiál neobsahuje rozpis projektov realizovaných mimo  výziev na predkladanie projektov - národných projektov realizovaných z Európskeho sociálneho fondu Ministerstvom práce, sociálnych vecí a rodiny SR a Ministerstvom školstva SR a tiež rozpis projektov realizovaných  Ministerstvom dopravy, pôšt a telekomunikácií SR a projektov realizovaných  z Kohézneho fondu.

Materiál nemá žiadny dopad na štátny rozpočet, zamestnanosť ani životné prostredie.